Diari Oficial de la Generalitat Valenciana


Sumari del DOGV 9669, del 25-08-2023 (2023/8982)

Conveni entre la Generalitat Valenciana, a través de la Conselleria d'Agricultura, Desenvolupament Rural, Emergència Climàtica i Transició Ecològica, i l'Agència Estatal Consell Superior d'Investigacions Científiques, MP (CSIC), per a instrumentar la concessió d'una subvenció atorgada per la Generalitat al CIDE-CSIC en relació amb la realització de la investigació denominada «Bases científiques per a incrementar la resiliència als incendis en els ecosistemes valencians, fase IV. Seguiment de treballs previs i ampliació a nous enclavaments».
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9669

Data del DOGV
:   25-08-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/8982


Data del document
:   21-08-2023

Organisme emissor
:   Conselleria de Justícia i Interior

Tipus de document
:   Anunci

Descriptors 

:   * Conselleria de Justícia i Interior

Conveni entre la Generalitat Valenciana, a través de la Conselleria d'Agricultura, Desenvolupament Rural, Emergència Climàtica i Transició Ecològica, i l'Agència Estatal Consell Superior d'Investigacions Científiques, MP (CSIC), per a instrumentar la concessió d'una subvenció atorgada per la Generalitat al CIDE-CSIC en relació amb la realització de la investigació denominada «Bases científiques per a incrementar la resiliència als incendis en els ecosistemes valencians, fase IV. Seguiment de treballs previs i ampliació a nous enclavaments». [2023/8982]  
  
Havent-se subscrit l'esmentat conveni el text del qual figura a continuació, es procedeix a la seua publicació en el Diari Oficial de la Generalitat Valenciana des de la Conselleria de Justícia i Interior, que té atribuïda la competència en matèria de prevenció d'incendis en virtut del que es disposa en el Decret 134/2023, de 10 d'agost, del Consell, d'aprovació del Reglament orgànic i funcional de la Conselleria de Justícia i Interior.  
  
València, 21 d'agost de 2023.- El sotssecretari: Luis Manuel Martín Domínguez.  
  
  
«Conveni entre la Generalitat Valenciana a través de la Conselleria d'Agricultura, Desenvolupament Rural, Emergència Climàtica i Transició Ecològica i l'Agència Estatal Consell Superior d'Investigacions Científiques, MP (CSIC), per a instrumentar la concessió d'una subvenció atorgada per aquesta Generalitat al CIDE-CSIC, en relació amb la realització de la investigació denominada «Bases científiques per a incrementar la resiliència als incendis en els ecosistemes valencians, fase IV. Seguiment de treballs previs i ampliació a nous enclavaments».  
  
  
València i Madrid, a data de la signatura  
  
Intervenen  
D'una part, Isaura Navarro Casillas, consellera d'Agricultura, Desenvolupament Rural, Emergència Climàtica i Transició Ecològica, de la Generalitat Valenciana en virtut de les facultats que li confereixen la Llei 5/1983, de 30 de desembre, de la Generalitat, del Consell i el Decret 5/2019, 16 de juny, del president de la Generalitat, per la qual es determinen les conselleries en què s'organitza l'administració de la Generalitat, en virtut de nomenament conferit per Decret 34/2022, de 26 d'octubre, del president de la Generalitat, pel qual nomena la persona titular de la Conselleria d'Agricultura, Desenvolupament Rural, Emergència Climàtica i Transició Ecològica, així mateix, es troba expressament facultada per a aquest acte en virtut de l'Acord del Consell de data de 7 de juliol de 2023.  
I d'una altra, Carlos Closa Montero, com a vicepresident d'Organització i Relacions Institucionals de l'Agència Estatal Consell Superior d'Investigacions Científiques, MP (CSIC), que intervé en virtut del seu nomenament mitjançant Acord del Consell Rector del CSIC, en la reunió de 30 de novembre de 2022 (BOE 23.12.2022. Res. Presidència CSIC de 14 de desembre de 2022, per la qual es resol convocatòria de lliure designació). A més, actua en nom i representació d'aquest organisme públic d'investigació en virtut de les facultats que, per delegació, li confereix l'apartat 11.1 de la Resolució de 21 de gener de 2021, dictada per la Presidència del CSIC (BOE 28 de gener següent).  
  
Totes dues parts es reconeixen mútuament, en la qualitat en la qual cadascun intervé, amb capacitat legal necessària per a subscriure aquest conveni i a aquest efecte  
  
Exposen  
  
Primer. El Decret 5/2019, de 16 de juny, del president de la Generalitat, pel qual es determinen el número i la denominació de les conselleries, i les seues atribucions, va assignar a la Conselleria d'Agricultura, Desenvolupament Rural, Emergència Climàtica i Transició Ecològica de la Generalitat Valenciana (Generalitat) les competències en matèria de medi ambient, canvi climàtic i prevenció d'incendis, entre altres; I l'article 130 del Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, assigna a la Direcció General de Prevenció d'Incendis Forestals les funcions en matèria de prevenció d'incendis forestals, conscienciació ciutadana i divulgació, recerca i desenvolupament de nous mètodes de prevenció, restauració hidrologicoforestal; protecció de sòls, lluita contra l'erosió, i educació ambiental per a la prevenció d'incendis. En el marc d'aquestes competències, la Direcció General de Prevenció d'Incendis Forestals té la intenció de realitzar activitats per a reduir la susceptibilitat dels paisatges valencians als incendis i incrementar la seua resiliència, i que està interessada en què aquestes activitats tinguen una base científica i es coneguen les implicacions ecològiques.  
  
Segon. D'acord amb l'article 168.1.A de la Llei 1/2015, de 6 de febrer, d'hisenda pública, del sector públic instrumental i de subvencions i l'article 22.2 de la Llei 38/2003, de 17 de novembre, general de subvencions (LGS) són de concessió directa les subvencions previstes nominativament en la Llei de pressupostos de la Generalitat, i s'entenen com a tals aquelles l'objecte de les quals, dotació pressupostària i destinatari figuren inequívocament en els seus annexos. El conveni serà l'instrument habitual per a canalitzar aquestes subvencions quan tinguen naturalesa corrent.  
En aquest sentit, en la Llei 9/2022, de 30 de desembre, de pressupostos, de la Generalitat per a l'exercici 2023, es troba referenciat el Programa 442.90, prevenció incendis forestals, capítol IV, línia: S8652000 Estudis post incendi, amb beneficiari el Centre d'Investigacions sobre Desertificació (CIDE-CSIC), amb la següent descripció i finalitat: la promoció i desenvolupament de programes i activitats de docència, investigació, transferència de tecnologia i coneixement en l'àrea de l'enginyeria agroforestal, concretament en la prevenció dels incendis forestals a la Comunitat Valenciana, així com activitats d'informació, formació, foment de la investigació, divulgació i conscienciació dirigides a la comunitat universitària sobre la problemàtica de la prevenció d'Incendis Forestals, concretament: Estudi per a promoure i reforçar la dispersió de llavors i la recuperació dels ecosistemes forestals afectats després d'un incendi forestal.  
  
Aquesta línia d'actuació es troba inclosa en el Pla Estratègic de Subvencions de la Conselleria d'Agricultura, Desenvolupament Rural, Emergència Climàtica i Transició Ecològica, amb l'objectiu estratègic de minimitzar la superfície afectada pels incendis forestals.  
Tercer. El CSIC, de conformitat amb l'article 47 de la Llei 14/2011, d'1 de juny, de la Ciència, la Tecnologia i la Innovació, és un organisme públic d'investigació (OPI) de l'Administració General de l'Estat, adscrit al Ministeri de Ciència i Innovació a través de la Secretaria General d'Investigació, que té com a objecte el foment, la coordinació, el desenvolupament i la difusió de la investigació científica i tecnològica, de caràcter multidisciplinari, amb la finalitat de contribuir a l'avanç del coneixement i al desenvolupament econòmic, social i cultural, així com a la formació de personal i a l'assessorament a entitats públiques i privades en aquestes matèries.  
L'actuació del CSIC està subjecta, entre altres normes, a les disposicions de l'Estatut, aprovat per Reial decret 1730/2007, de 21 de desembre, al que es preveu en l'article 34.1 de la Llei 14/2011, d'1 de juny, de la ciència, la tecnologia i la innovació, així com al que s'estableix en la Llei 9/2017, de 8 de novembre, de contractes del sector públic en els casos que siga aplicable, tenint en compte la seua condició de poder adjudicador a l'efecte d'aquesta llei. Així mateix, el CSIC està constituït com a agència estatal i, en aquesta condició, es regeix pel que s'estableix en els articles 108 bis a 108 sexies (introduïts per la Llei 11/2020, de 30 de desembre, de pressupostos generals de l'Estat per a l'any 2021) de la Llei 40/2015, d'1 d'octubre, de règim jurídic del sector públic (LRJSP).  
Per part seua, el CIDE-CSIC és un centre d'investigació resultat del Conveni de Cooperació subscrit el 21 d'abril de 1995 entre el CSIC, la Universitat de València i la Generalitat Valenciana amb la naturalesa i el caràcter de centre mixt, i entre les funcions està la de desenvolupar una activitat investigadora que contribuïsca a la generació i transferència de coneixement sobre problemes mediambientals, i que contribuïsquen a millorar la qualitat de vida a la Comunitat Valenciana. El Departament d'Ecologia del CIDE-CSIC té una àmplia experiència a realitzar investigació sobre incendis forestals i és a la frontera del coneixement a nivell internacional sobre el tema.  
Quart. Per tant, totes dues parts tenen competències, objectius i interessos comuns davant els reptes que plantegen el canvi climàtic i l'increment d'incendis forestals i el foment de la investigació per a incrementar la resiliència i sostenibilitat dels paisatges valencians quant als incendis.  
Tant el CSIC com la Generalitat Valenciana són conscients dels greus problemes ambientals que afecten diverses àrees mediterrànies i venen col·laborant, dins de les seues competències, en estudis relacionats amb la temàtica de la degradació mediambiental i amb els esforços cientificotecnològics necessaris per a evitar-la. L'interés i preocupació queda reflectit en els diversos convenis que s'han signat entre totes dues parts.  
Per tot l'anterior, les parts convenen les següents  
  
  
Clàusules  
  
Primera. Objecte del conveni  
L'objecte d'aquest conveni és instrumentar la concessió d'una subvenció atorgada per la Generalitat Valenciana al CIDE-CSIC, d'acord amb l'indicat en la part dispositiva segona, així com definir els termes de la col·laboració entre la Generalitat i el CIDE-CSIC per a proporcionar una base científica sobre la resiliència dels ecosistemes valencians als incendis. Aquest objectiu té una visió a llarg termini, es va iniciar en l'exercici 2020, i es pretén continuar en els exercicis següents, si hi ha disponibilitat pressupostària.  
Amb la realització del projecte del CIDE-CSIC denominat «Bases científiques per a incrementar la resiliència als incendis dels ecosistemes valencians, Fase IV. Seguiment de treballs previs i ampliació a nous enclavaments», la descripció dels quals figura en l'annex d'aquest conveni, s'aconseguirà el desenvolupament dels nuclis temàtics d'investigació esmentats en el paràgraf precedent. En aquest sentit, la Generalitat pretén col·laborar financerament en aquest projecte i per tant complir amb l'objecte del conveni.  
  
Segona. Pla de treball  
Per a aconseguir l'objectiu esmentat, el pla de treball previst per a l'exercici 2023 consisteix a realitzar la investigació sobre les dues línies de treball detallades en l'annex, en concret:  
A) Restauració amb espècies del gènere Quercus  
Assajar en l'incendi de Bejís (agost de 2022) la tècnica dels dispersors de bellotes desenvolupada en els previs exercicis, per a augmentar l'abundància de quercínees (espècies del gènere Quercus), amb la finalitat de potenciar aquestes espècies rebrotadores utilitzant un mètode no agressiu per a l'ecosistema, i amb un cost econòmic baix. Aquestes espècies són estructurals i molt bones rebrotadores, per tant, incrementen en gran manera la resiliència dels ecosistemes. L'objectiu concret d'enguany és avaluar l'aplicació a un cas real com és l'incendi de Bejís, per a escometre les millores necessàries per a maximitzar el reclutament.  
B) Avaluació de l'impacte de les cremes prescrites  
Avaluar les conseqüències ecològiques de les cremes prescrites realitzades per la Direcció General de Prevenció d'Incendis Forestals (DGPIF). En concret, els objectius específics d'enguany són:  
B1. Realitzar el seguiment dels efectes de les cremes prescrites realitzades durant 2020, 2021 i 2022 per la DGPIF, per a avaluar el seu impacte ecològic a mitjà termini en els plans de cremes que gestiona i autoritza la DGPIF.  
B2. Mostrejar les noves cremes prescrites per part de la DGPIF durant 2023, per a poder posteriorment avaluar el seu impacte, en els plans de cremes a Castell de Castells i a Morella la Vella.  
B3. Iniciar l'estudi similar als anteriors per als nous plans de cremes.  
  
Tercera. Compromisos de les parts  
1) Compromisos del CIDE-CSIC:  
- Aportarà els recursos propis, mitjans materials, personal, metodologies i coneixements científics i tècnics necessaris per al desenvolupament del projecte d'investigació referit. Així mateix, fomentarà la incorporació de nous investigadors mitjançant contractacions o col·laboracions específiques.  
- Designarà com a responsable científic al responsable del grup d'Ecologia del Foc del CIDE-CSIC.  
- Seguirà el pla de treball previst, i haurà de comunicar prèviament a la Generalitat les modificacions d'aquest.  
- Després de la realització del projecte d'investigació, elaborarà un informe amb les conclusions.  
- En la seua qualitat de beneficiari de la subvenció, el CIDE-CSIC haurà de complir amb el que s'estableix en l'article 14.1, relatiu a les obligacions dels beneficiaris, de la Llei 38/2003, de 17 de novembre, general de subvencions (LGS), així com la Llei 1/2015, de 6 de febrer, d'hisenda pública, del sector públic instrumental i de subvencions en el que li siga aplicable, això és:  
a) Complir l'objectiu, executar el projecte que fonamenta la concessió de la subvenció.  
b) Justificar davant l'òrgan concedent (Generalitat) o l'entitat col·laboradora, si és el cas, el compliment dels requisits i condicions, així com la realització de l'activitat i el compliment de la finalitat que determinen la concessió o gaudi de la subvenció. Aquesta justificació haurà de ser a satisfacció de la Generalitat.  
c) Sotmetre's a les actuacions de comprovació a efectuar per l'òrgan concedent o l'entitat col·laboradora, si és el cas, així com qualssevol altres de comprovació i control financer que puguen realitzar els òrgans de control competents, tant nacionals com comunitaris, i aportaran quanta informació li siga requerida en l'exercici de les actuacions anteriors.  
d) Comunicar a l'òrgan concedent l'obtenció d'altres subvencions, ajudes, ingressos o recursos que financen les activitats subvencionades. Aquesta comunicació haurà d'efectuar-se tan prompte com es coneguen i, en tot cas, amb anterioritat a la justificació de l'aplicació donada als fons percebuts.  
e) Acreditar amb anterioritat a la signatura del conveni que es troba al corrent en el compliment de les seues obligacions tributàries i davant de la Seguretat Social.  
f) Disposar dels llibres comptables, registres diligenciats i altres documents degudament auditats en els termes exigits per la legislació mercantil i sectorial aplicable al beneficiari en cada cas, així com quants estats comptables i registres específics siguen exigits per les bases reguladores de les subvencions, amb la finalitat de garantir l'adequat exercici de les facultats de comprovació i control.  
g) Conservar els documents justificatius de l'aplicació dels fons rebuts, inclosos els documents electrònics, en tant puguen ser objecte de les actuacions de comprovació i control.  
h) Adoptar les mesures de difusió contingudes en la Llei 19/2013, de 9 de desembre, de transparència, accés a la informació i bon govern, i en la Llei 2/2015, de 2 d'abril, de participació ciutadana de la Comunitat Valenciana, respecte al compliment de les obligacions de difusió i publicitat de les ajudes per part del CIDE-CSIC, com a entitat beneficiària, i igualment, adoptar les mesures de difusió contingudes en l'article 18 de la Llei 38/2003, general de subvencions.  
i) Procedir al reintegrament dels fons percebuts en els supòsits contemplats en l'article 37 de la LGS.  
j) Justificar que no està incurs en les prohibicions per a obtindre la condició de beneficiari establides en l'article 13.2 de la LGS.  
k) Complir amb l'obligació d'informar aquelles persones les dades personals de les quals es comuniquen a la Conselleria en la documentació que acompanye la justificació de l'actuació objecte de l'ajuda. Tot això de conformitat amb en l'article 13 del Reglament (UE) 2016/679 del Parlament Europeu i del Consell de 27 d'abril de 2016 relatiu a la protecció de les persones físiques pel que fa al tractament de dades personals i a la lliure circulació d'aquestes dades (Reglament general de protecció de dades o RGPD).  
l) En relació amb les despeses de personal es disposarà de parts horaris signats pels propis empleats a l'efecte d'evitar doble finançament.  
2) Compromisos de la Generalitat:  
a) La conselleria amb competències en prevenció d'incendis forestals comprovarà el compliment i efectivitat de les condicions o requisits determinants per al seu atorgament, així com la realització de l'activitat i el compliment de la finalitat que determinen la concessió o gaudi de la subvenció.  
b) La conselleria amb competències en prevenció d'incendis forestals posarà a la disposició de l'equip d'investigació del CIDE-CSIC la informació disponible per a poder dur a terme els treballs objecte del projecte al·ludit.  
c) Afectarà la quantitat de 60.000 euros mitjançant concessió directa a favor del CIDE-CSIC, dins de la línia de subvenció corrent S8652000, capítol IV, del programa pressupostari 442.90 denominat «Prevenció d'Incendis Forestals», a càrrec de l'exercici de 2023.  
3) Compromisos de totes dues parts:  
Amb caràcter general, totes dues parts es comprometen en la mesura dels mitjans que puguen disposar, i conforme a les normes de cada institució al:  
- Intercanvi de comunicacions i materials relatius al projecte d'investigació objecte d'aquest conveni.  
- Assessorament mutu en qüestions relacionades amb l'activitat de totes dues parts.  
- Desenvolupament de jornades divulgatives, seminaris tècnics, etc.  
Els resultats obtinguts en el desenvolupament del projecte d'investigació seran propietat del CSIC i seran accessibles des de les pàgines web corporatives de les institucions signants del conveni. El CIDE-CSIC i la Generalitat podran utilitzar els resultats parcials o finals del projecte d'investigació, en part o íntegrament, per a la seua publicació o difusió per qualsevol medi, suport o sistema. En el cas de publicació o difusió en qualsevol acte públic o privat s'haurà de fer sempre referència expressa al finançament per part de la Conselleria d'Agricultura, Desenvolupament Rural, Emergència Climàtica i Transició Ecològica de la Generalitat.  
En qualsevol cas, cap de les manifestacions que es contenen en aquest conveni suposa la cessió o transmissió de qualssevol drets de propietat intel·lectual o industrial, titularitat de la Generalitat o del CSIC.  
  
Quarta. Duració del conveni  
Aquest conveni farà efecte des del moment de la seua signatura i la seua vigència s'estendrà fins al 30 de novembre de 2023.  
2) Sense perjudici del punt anterior, les despeses elegibles són les realitzades des de l'1 de gener de 2023, d'acord amb la clàusula 7a despeses subvencionables i justificació de l'ajuda.  
  
Cinquena. Pressupost  
El pressupost de la Generalitat corresponent a l'exercici de 2023 recull, amb un import de 60.000 euros, la línia de subvenció corrent S8652000, del programa 442.90. Prevenció d'Incendis Forestals, mitjançant concessió directa a favor del CIDE-CSIC.  
  
Sisena. Règim de compatibilitat  
S'estableix la compatibilitat amb qualssevol altres ajudes econòmiques que, amb la mateixa finalitat, concedisquen les administracions públiques, ens públics o privats, nacionals o internacionals.  
D'acord amb el que es disposa en la clàusula tercera (apartat 1, cinqué guió, lletra d), el CIDE-CSIC haurà de comunicar a la Generalitat l'obtenció d'altres subvencions, ajudes, ingressos o recursos que financen les activitats subvencionades tan prompte com es conega i, en tot cas, abans de la justificació de l'aplicació donada als fons percebuts.  
  
L'import de les subvencions en cap cas podrà ser de tal quantia que, aïlladament o en concurrència amb altres ajudes, supere el cost subvencionat de conformitat amb l'article 19.3 de la Llei 38/2003, de 17 de novembre, general de subvencions.  
  
Setena. Despeses subvencionables i justificació de l'ajuda  
1. A l'efecte d'aquest conveni, es consideren despeses subvencionables les que s'hagen generat entre l'1 de gener de 2023 i el 30 de novembre de 2023, que responguen de manera indubtable a la naturalesa de l'activitat subvencionada, resulten estrictament necessàries i hagen sigut efectivament efectuades i pagades:  
a) Despeses d'alimentació i allotjament del personal.  
b) Despeses de transport, lloguer de vehicles, combustible i dietes de desplaçament.  
c) Material fungible necessari per a la correcta realització del projecte. S'entén per material fungible aquell que tinga una vida útil similar a la d'execució del projecte i no siga susceptible d'inclusió en inventari.  
  
d) Despeses de personal de les persones pròpies o contractades adscrites a l'execució del projecte d'investigació, en la mesura que estiguen dedicades a aquest.  
2. Només es finançaran les despeses corrents de l'entitat beneficiària que siguen necessàries per a la realització objecte de les activitats subvencionades, mai despeses d'inversió o financeres, que siguen generades i pagades entre l'1 de gener de 2023 fins al 30 de novembre de 2023.  
3. La justificació documental s'haurà de presentar davant la Generalitat com a màxim el 30 de novembre de 2023 en forma de compte justificatiu.  
4. El compte justificatiu de despeses contindrà:  
a) Una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts. Les memòries i informes seran subscrits pel responsable científic.  
b) Una memòria econòmica justificativa del cost de les activitats realitzades, amb una relació classificada de les despeses de l'activitat, amb identificació del creditor, el document, l'import, data d'emissió i data de pagament. En aquesta se certificarà per part de la persona titular de la Gerència del CIDE-CSIC que «les despeses indicades en la memòria econòmica responen de manera indubtable a la naturalesa de l'activitat subvencionada, resulten estrictament necessàries i han sigut efectivament efectuades i pagades». En aquesta s'identificarà de manera prou clara a què correspon la naturalesa de cada despesa realitzada i estarà convenientment signada.  
c) Un detall d'altres ingressos o subvencions que hagen finançat l'activitat subvencionada amb indicació de l'import i la seua procedència.  
d) Una declaració responsable d'haver complit amb l'obligació d'informar aquelles persones les dades personals de les quals es comuniquen a la Conselleria en la documentació que acompanye la justificació de l'actuació objecte d'ajuda. Tot això de conformitat amb en l'article 13 de l'RGPD.  
e) Acreditar que es troba al corrent en el compliment de les seues obligacions tributàries i davant de la Seguretat Social.  
  
Huitena. Forma de pagament  
El pagament al CSIC de l'import concedit, això és, de seixanta mil euros (60.000 €), per part de la Conselleria d'Agricultura, Desenvolupament Rural, Emergència Climàtica i Transició Ecològica, de la Generalitat, s'efectuarà a la finalització dels treballs, en un sol pagament i després del lliurament de l'informe final i la justificació documental suficient i adequada de l'aplicació dels fons.  
L'ingrés es realitzarà en el compte obert a nom del CSIC en el Banc d'Espanya, c/ Alcalá 48 (CP 28496 - Madrid), amb el número ES49 6662 4669 1764 8049 1685.  
  
Novena. Comissió de seguiment  
1. Conformement al que es preveu en l'article 49.f de la Llei 40/2015, LRJSP, i l'article 9 del Decret 176/2014, de 10 d'octubre, del Consell, pel qual regula els convenis que la Generalitat subscriga i el seu registre, es crea una comissió de seguiment per a la interpretació d'aquest conveni, així com par a l'impuls i control de les actuacions d'aquest derivades.  
Estarà composta per un total de tres membres, presidirà la persona titular de la Direcció General de Prevenció d'Incendis Forestals o la persona en qui aquest delegue i un representant de cadascuna de les parts. El representant de la Conselleria i el seu suplent serà nomenat per la persona titular de la Direcció General de Prevenció d'Incendis Forestals. El CIDE-CSIC nomenarà igualment el representant i el seu suplent. Es constituirà en el termini màxim de 30 dies des de la formalització d'aquest conveni i es designarà al secretari.  
En la designació dels representants d'aquest òrgan, es procurarà la presència equilibrada de dones i homes, en aplicació del que es preveu en el II Pla d'Igualtat de Dones i Homes de l'Administració de la Generalitat, aprovat per Acord de 10 de març de 2017, del Consell.  
2. Les funcions d'aquest òrgan seran les que es determinen en l'article 9 del Decret 176/2014, sense perjudici de les específiques que se li atribueixen a continuació:  
- Facilitar el desenvolupament efectiu de les actuacions necessàries per al compliment dels fins d'aquest conveni i del respectiu Programa de treball.  
- Realitzar la coordinació i seguiment de les actuacions desenvolupades en el marc d'aquest conveni, així com l'avaluació continuada dels acords que s'adopten.  
- Emetre un informe de valoració final sobre el grau de compliment en els termes de l'article 9.3, 1r del Decret 176/2014, del Consell.  
  
- La resolució de les controvèrsies que puguen plantejar-se en relació amb la interpretació i aplicació de les estipulacions d'aquest conveni.  
Una còpia de les actes, acords o informes que s'emeten en el desenvolupament i execució de les seues funcions es remetrà a la Direcció General de Prevenció d'Incendis Forestals.  
Mancant normes pròpies, la comissió de seguiment es regirà pel que s'estableix per als òrgans col·legiats en el títol preliminar, capítol II, secció 3a de la Llei 40/2015, d'1 d'octubre, de règim jurídic del sector públic (LRJSP).  
  
Desena. Extinció i modificació  
Aquest conveni s'extingirà pel compliment de les actuacions que constitueixen el seu objecte o per incórrer en causa de resolució.  
L'incompliment per qualsevol de les parts de les condicions establides en aquest conveni podrà donar lloc a la resolució. Així mateix, l'incompliment de les obligacions per part del CIDE-CSIC podrà donar lloc a la minoració i/o reintegrament de les quantitats indegudament percebudes, i si és el cas a la incoació del corresponent expedient sancionador.  
En el supòsit d'incompliment d'alguna de les obligacions assumides en virtut d'aquest conveni, la part que pretenga reclamar el compliment requerirà a la part incomplidora perquè complisca en el termini de deu dies amb les obligacions o compromisos que es consideren incomplits. Aquest requeriment serà comunicat així mateix a la comissió de seguiment.  
Si transcorregut el termini indicat en el requeriment persistira l'incompliment, la part que el va dirigir notificarà a l'altra part signant la concurrència de la causa de resolució i s'entendrà resolt el conveni.  
  
Igualment, seran també causes de resolució d'aquest conveni:  
- L'acord mutu de les parts.  
- La voluntat unilateral de qualsevol de les parts, formulada per escrit de manera prou motivada amb una antelació d'un (1) mes.  
  
- La decisió judicial declaratòria de nul·litat del conveni.  
- Qualsevol altra causa diferent de les anteriors prevista en la normativa vigent.  
La resolució del conveni donarà lloc a la liquidació d'aquest a fi de determinar les obligacions i compromisos de cadascuna de les parts. En aquest sentit, si quan concorreguera qualsevol de les causes de resolució del conveni existiren actuacions en curs d'execució, les parts, a proposta de la comissió de seguiment, podran acordar la continuació i finalització de les actuacions en curs que consideren oportunes, establint un termini improrrogable per a la seua finalització, transcorregut el qual haurà de realitzar-se la liquidació d'aquestes.  
  
La modificació d'aquest conveni requerirà unanimitat de les parts de manera expressa i escrita mitjançant la subscripció d'una addenda a aquest efecte.  
Qualsevol que siga la causa d'extinció del conveni, finalitzada la vigència del conveni i en el termini màxim de tres mesos la Direcció General de Prevenció d'Incendis Forestals emetrà un certificat sobre la conformitat respecte a l'execució i liquidació d'aquest. Aquesta certificació, que s'incorporarà a l'expedient, haurà de fonamentar-se en l'informe de valoració final emesa per l'òrgan mixt de seguiment i control.  
  
  
  
  
Onzena. Comunicació a la UE  
La subvenció objecte d'aquest conveni, es troba dirigida exclusivament a establir la col·laboració, en l'àmbit de les pròpies competències, entre la Generalitat i el CIDE-CSIC per a proporcionar una base científica sobre la resiliència dels ecosistemes valencians als incendis. Aquest objectiu, que té una visió a llarg termini, sota cap forma, falseja o amenaça falsejar la competència, afavorint a determinades empreses o produccions, i per tant no es troba dins del supòsit recollit en l'apartat 1 de l'article 107 del Tractat de Funcionament de la Unió Europea. En conseqüència, no és obligatòria la notificació a la Comissió Europea, de conformitat amb els articles 3.4 i 7.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.  
  
  
Dotzena. Concessió directa  
La subvenció objecte d'aquest document es concedeix de manera directa en virtut del que es disposa en l'article 22.2 de l'LGS, en l'article 168 Concessió directa de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i tenint en compte que està prevista nominativament en la Llei 9/2022, de 30 de desembre, de pressupostos de la Generalitat per a l'exercici 2023, a càrrec de l'aplicació pressupostària 44.69.23.452.26.1, línia S8652000 «Estudis post incendi», el beneficiari del qual és el CIDE-CSIC.  
  
Aquesta subvenció s'instrumenta a través d'aquest conveni d'acord amb l'article 168.1.A), tercer paràgraf, de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
Tretzena. Naturalesa jurídica i resolució de controvèrsies  
Aquest conveni té naturalesa administrativa i es troba exclòs de l'àmbit d'aplicació de la Llei 9/2017, de 8 de novembre, de contractes del sector públic. Es regirà per les clàusules d'aquest, per la Llei 38/2003, de 17 de novembre, general de subvencions i pel que s'estableix en el títol X i disposicions concordants de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
Així mateix, aquest document s'ajusta al que es preveu en l'article 48.7 de l'LRJSP, per la qual cosa li resulta aplicable el que s'estableix en la instrucció quarta de l'Ordre PRA/1267/2017, de 21 de desembre, per la qual es publica l'Acord del Consell de Ministres de 15 de desembre de 2017, pel qual s'aproven les instruccions per a la tramitació de convenis (BOE 22.12.2017).  
Les controvèrsies que pogueren plantejar-se en la interpretació i aplicació d'aquest conveni, així com en la seua execució, seran resoltes per la comissió de seguiment de conformitat amb la clàusula novena. A falta d'acord amistós entre les parts, les controvèrsies podran sotmetre's als jutjats i tribunals de la jurisdicció contenciosa administrativa.  
  
  
Catorzena. Acreditació documental  
Les aportacions documentals que les persones beneficiàries hagen d'efectuar a l'Administració es realitzaran telemàticament en la seu electrònica de la Generalitat a través de l'adreça d'internet sede.gva.es/es/proc18170 (en valencià és sede.gva.es/va/proc18170).  
Per a accedir de manera telemàtica al procediment, la persona sol·licitant haurà de disposar de signatura electrònica avançada, bé amb el certificat qualificat de representant d'entitat (si és persona jurídica) o bé amb el certificat reconegut per a ciutadans (si és persona física), tots dos emesos per l'Agència de Tecnologia i Certificació Electrònica de la Comunitat Valenciana (ACCV). Així mateix, es podrà utilitzar qualsevol altre sistema de signatura electrònica admés per la seu electrònica de la Generalitat (sede.gva.es/es/seu\_certificats).  
Quan es vulga actuar en el procediment en representació d'altres persones físiques o jurídiques, es podrà atorgar aquesta representació a través del Registre de Representants de l'ACCV (https://www.accv.es/servicios/registro-de-representantes/).  
L'accés a aquest registre per part dels representats pot realitzar-se utilitzant un certificat qualificat de ciutadà (si és persona física) o de representant d'entitat (si és persona jurídica).  
Se signaran electrònicament pels qui siguen competents per a això, aquells documents que s'adjunten i requerisquen ser signats.  
Quan l'Administració actuant consulte o recapte dades o documents en l'àmbit de la gestió d'aquesta ajuda, que estiguen en el seu poder o que hagen sigut elaborats per qualsevol altra Administració, el règim aplicable serà el següent:  
a) L'òrgan gestor del procediment haurà d'estar autoritzat per la persona interessada per a poder consultar les dades d'estar al corrent dels pagaments amb l'Agència Tributària, estatal i autonòmica, i les dades d'identitat fiscal davant l'Agència Estatal de l'Administració Tributària. En cas contrari, la persona interessada haurà d'aportar els documents acreditatius corresponents.  
b) L'òrgan gestor del procediment té potestat per a consultar les dades d'estar al corrent amb la Tresoreria de la Seguretat Social. No obstant això, si la persona interessada desitja oposar-se a això, és imprescindible que indique la informació concreta a la consulta de la qual s'oposa i els motius que ho justifiquen. Si s'oposa queda obligada a aportar els documents acreditatius corresponents.  
c) L'òrgan gestor podrà verificar l'exactitud de les dades declarades per la persona interessada, d'acord amb el que s'estableix en la disposició addicional huitena de la Llei orgànica 3/2018, de 5 de desembre, en l'article 4 de la Llei 40/2015, d'1 d'octubre, de règim jurídic del sector públic i en l'article 13 de la Llei 38/2003, de 17 de novembre, general de subvencions.  
  
Quinzena. Transparència  
Aquest conveni serà publicat en el Diari Oficial de la Generalitat Valenciana.  
El text íntegre del conveni, una vegada subscrit, es publicarà en el Portal de Transparència de la Generalitat Valenciana GVA Oberta, per aplicació de l article 21 de la Llei 1/2022, de 13 d'abril, de transparència i bon govern de la Comunitat Valenciana.  
El CSIC, per part seua, inscriurà el conveni en el Registre de Convenis i Encàrrecs del Sector Públic Estatal (RCESPE), a fi que posteriorment siga publicat en el Portal de la Transparència de l'Administració General de l'Estat en compliment del que es disposa en la Llei 19/2013, de 9 de desembre, de transparència, accés a la informació pública i bon govern.  
  
Setzena. Protecció de dades  
Sense perjudici de les obligacions en matèria de publicitat activa i dret d'accés a la informació pública previstes en la Llei 19/2013, de 9 de desembre, de transparència, accés a la informació pública i bon govern, i en la Llei 1/2022, de 13 d'abril, de transparència i bon govern de la Comunitat Valenciana, les parts es comprometen a respectar la confidencialitat de la informació que se subministren en l'execució d'aquest conveni.  
Així mateix, les parts s'obliguen a complir les previsions contingudes en l'RGPD i aquelles específiques de la Llei orgànica 3/2018, de 5 de desembre, de protecció de dades personals i garantia dels drets digitals, quant a les dades personals que, a conseqüència de l'execució d'aquest conveni, es tracten per cadascuna d'aquestes o es comuniquen entre aquestes.  
Informació sobre el tractament de dades de caràcter personal dels responsables designats per a fer el seguiment del conveni i les persones signants d'aquest:  
- Nom del tractament: convenis i ajudes en matèria de prevenció d'incendis forestals.  
- Identitat del responsable del tractament: persona titular de la sotssecretaria de la conselleria competent en matèria d'agricultura i medi ambient.  
- Finalitat del tractament: gestió de convenis pels quals es gestionen ajudes, col·laboracions i acords de cooperació.  
- Categories de dades: nom i cognoms, DNI/CIF/Document identificatiu, adreça (postal i electrònica), signatura i telèfon. Dades bancàries. Dades relacionades amb els documents presentats. Dades de representació.  
- Exercici de drets: es pot exercitar el dret d'accés, rectificació, supressió, limitació, oposició i portabilitat de les dades de caràcter personal de manera presencial o telemàtica de conformitat amb el que es preveu en l'enllaç següent: http://www.gva.es/proc19970.  
- Reclamacions: «sense perjudici de qualsevol altre recurs administratiu o acció judicial, si la persona interessada entén vulnerat el seu dret a la protecció de dades pot reclamar davant la Delegació de Protecció de Dades de manera presencial o telemàtica de conformitat amb el que es preveu en l'enllaç següent: sede.gva.es/es/proc22094; això, sense perjudici de la possibilitat de reclamar davant l'Agència Espanyola de Protecció de Dades».  
- Es pot obtindre informació més detallada en el següent enllaç:  
  
http://www.agroambient.gva.es/es/registro-de-tractaments.  
  
Declaració responsable que s'informa les persones les dades personals de les quals són comunicats a la Conselleria:  
En concordança amb el que s'estableix en les clàusules tercera (apartat 1, cinqué guió, lletra k) i setena, apartat 4.d, l'entitat beneficiària (CSIC) haurà de complir amb el que s'estableix en la normativa reguladora de protecció de dades. En particular, haurà d'incorporar una declaració responsable d'haver complit amb l'obligació d'informar aquelles persones les dades personals de les quals es comuniquen a la conselleria en la documentació que acompanye la justificació de l'actuació objecte d'ajuda. Tot això de conformitat amb l'article 13 de l'RGPD.  
  
Així ho acorden, i en prova de conformitat  
  
València, 11 de juliol de 2023. Per la Conselleria d'Agricultura, Desenvolupament Rural, Emergència Climàtica i Transició Ecològica de la Generalitat Valenciana: Isaura Navarro Casillas.  
  
Madrid, 7 de juliol de 2023. Per la Vicepresidència d'Organització i Relacions Institucionals del CSIC: Carlos Closa Montero.  
  
  
Annex  
  
1. Denominació del projecte  
Bases científiques per a incrementar la resiliència als incendis dels ecosistemes valencians, fase IV. Seguiment de treballs previs i ampliació a nous enclavaments.  
  
2. Justificació  
Dins del marc de l'emergència climàtica, s'està observant un increment del risc d'incendis forestals en gran part del món, inclosa la Comunitat Valenciana. Aquest potencial increment en la freqüència, grandària i intensitat dels incendis, pot portar a la degradació dels ecosistemes, i el risc per a la població i infraestructures. Per a reduir el risc d'incendis i augmentar la resiliència dels paisatges, se solen fer intervencions en la muntanya destinades a modificar estructura, i composició de la vegetació (disminuir la inflamabilitat i el combustible). Entre aquestes intervencions es troben les plantacions d'espècies rebrotadores, que generen ambients relativament poc inflamables i resilients (per exemple, espècies del gènere Quercus) i la reducció del combustible mitjançant cremes, pasturatge i tales. Les plantacions se solen fer amb mètodes relativament agressius per a l'ecosistema (ús de maquinària pesant, clots de plantació, etc.) i tenen un cost relativament elevat. Respecte a la reducció del combustible amb cremes prescrites, es desconeixen els efectes ecològics que pot generar. Per a abordar aquests temes, s'està realitzant el projecte marc d'investigació «Bases científiques per a incrementar la resiliència als incendis dels ecosistemes valencians»; aquest projecte té un caràcter general, i enfoca el control de combustible i la reforestació d'una manera més compatible amb el desenvolupament sostenible.  
  
En la fase I, II i III d'aquest projecte (exercicis 2020, 2021, i 2022), es van iniciar les dues tasques següents: 1) Tasca A, referent a investigacions per a la restauració amb quercínees mitjançant dispersors naturals de bellotes; i 2) Tasca B, referent a l'avaluació dels efectes de les cremes prescrites realitzades per la Direcció General de Prevenció d'Incendis Forestals (DGPIF). En aquesta quarta fase del projecte (fase IV, exercici 2023), es pretén avançar en aquestes dues tasques a més d'expandir-les, tant la A (abordant l'incendi de Bejís 2022) com la B (incloent-hi noves cremes i nous plans de cremes com el de Biar).  
  
3. Objectius  
Tasca A. Restauració amb espècies del gènere Quercus  
Assajar en l'incendi de Bejís (agost de 2022) la tècnica dels dispersors de bellotes desenvolupada en els previs exercicis, per a augmentar l'abundància de quercínees (espècies del gènere Quercus), amb la finalitat de potenciar aquestes espècies rebrotadores utilitzant un mètode no agressiu per a l'ecosistema, i amb un cost econòmic baix. Aquestes espècies són estructurals i molt bones rebrotadores, per tant, incrementen en gran manera la resiliència dels ecosistemes. L'objectiu concret d'enguany és avaluar l'aplicació a un cas real com és l'incendi de Bejís, per a escometre les millores necessàries per a maximitzar el reclutament.  
Tasca B. Avaluació de l'impacte de les cremes prescrites  
Avaluar les conseqüències ecològiques de la s cremes prescrites realitzades per la Direcció General de Prevenció d'Incendis Forestals (DGPIF). En concret, els objectius específics d'enguany són:  
- Realitzar el seguiment dels efectes de les cremes prescrites realitzades durant 2020, 2021 i 2022 per la DGPIF, per a avaluar el seu impacte ecològic a mitjà termini en els plans de cremes que gestiona i autoritza la DGPIF.  
- Mostrejar les noves cremes prescrites per part de la DGPIF durant 2023, per a poder posteriorment avaluar el seu impacte, en els plans de cremes a Castell de Castells i a Morella la Vella.  
- Iniciar l'estudi similar als anteriors per als nous plans de cremes.  
  
  
4. Pla de treball  
Tasca A. Restauració amb espècies del gènere Quercus  
Durant el 2021 i 2022 es van implementar dispositius tipus menjadors, amb bellotes per a atraure a dispersors, en 3 zones experimentals a la Serra d'Espadà. Les tres eren zones afectades per xicotets incendis de l'estiu de 2021 (2 a Azuébar i 1 a Suera). Es va aconseguir atraure als gaigs, i es van veure els pros i contres de la tècnica. Amb aqueixes lliçons apreses, ara es proposa utilitzar-ho en una zona major, concretament en l'incendi de Bejís de l'estiu 2022, intentant incrementar l'escala de l'actuació a entre 5 i 10 punts dins de l'incendi.  
  
Activitats específiques a realitzar en 2023:  
- Observació de presència de gaigs en les àrees cremades i selecció de territoris dels gaigs per a seleccionar parcel·les d'estudi (hivern).  
  
- Una vegada seleccionades, s'instal·laran les menjadores i cambres de seguiment.  
- També es col·locaran bellotes procedents de zones pròximes a l'incendi per a la seua germinació en les parcel·les d'estudi i sensors de temperatura i humitat, per al control de la qualitat del lloc i de les condicions climàtiques específiques de l'any.  
- Durant diverses setmanes s'aniran reposant les bellotes, i recollint les dades dels sensors d'humitat i temperatura.  
- A la primavera, avaluar la densitat de plàntules de Quercus en aquestes zones experimentals.  
- A l'estiu analitzar les dades, i escriure els resultats.  
- A la tardor, recol·lectar bellotes procedents de zones pròximes a l'incendi, i preparar l'informe.  
Tasca B. Avaluació de l'impacte de les cremes prescrites  
Activitats de camp específiques:  
- Per a cadascuna de les cremes prescrites realitzades entre 2020 i el 2022 (Morella la Vella i Castell de Castells), es continuarà realitzant el seguiment de la regeneració de la vegetació, en termes de diversitat, mortalitat i reclutament de plantes. Aquesta activitat es realitzarà en la primavera del 2023.  
- En aquestes cremes, i per a alguna de les espècies concretes (Rosmarinus, Ulex, Cistus) es recol·lectaran mostres pre i postincendi per a analitzar els canvis en diversitat genètica.  
- En les cremes a realitzar durant el 2023, en els tres plans de cremes:  
- Abans de la crema: quantificar la biomassa, la diversitat d'espècies; marcatge de plantes susceptibles a ser afectades negativament pel foc.  
- Durant la crema: avaluar la intensitat i variabilitat espacial de la crema mitjançant termoparells. Això ens proporciona valors de temperatures durant la crema, així com els temps de residència de les diferents temperatures.  
- Immediatament després de la crema: quantificar la biomassa romanent.  
- A més, es facilitaran les condicions perquè es realitzen estudis dels canvis en propietats del sòl (per part del Departament de Qualitat Ambiental del CIDE) i dels fums emesos per les cremes (per part de la Fundació CEAM) en almenys una de les cremes.  
- A la primavera següent després de cada crema: avaluar la regeneració (diversitat, mortalitat i reclutament de plantes). També es faran observacions qualitatives de l'activitat de fauna.  
- Generar una base de dades amb tota la informació que es va acumulant en cada crema (amb els mostrejos de cada any). Escriure els resultats, amb les dades acumulades de cada any, i generar l'informe anual.  
  
5. Pressupost  
  
Partida Pressupost (euros)  
Personal  
- Contractes (titulat superior/llicenciat i tècnic superior)  
 46.100  
Material fungible i xicotet equipament de camp  
- Fungible de camp, tasques A i B (cordes, cintes mètriques, claus, estaques, sobres, bosses, etc.)  
- Cambres de parany (tasca A)  
- Sensors de temperatura (termoparells) i humitat (tasques A i B) 5.900  
Material fungible per a analítiques  
- Anàlisi de diversitat genètica, tasca B  
- Anàlisi de sòls tasca B (químics, oxigen, etc.)  
- Anàlisi de fums (Tasca B) 4.000  
Viatges i dietes (transport, alimentació i allotjament)  
- Viatges a les zones de mostreig (Castell de Castells, Morella, Biar, Bejis, etc.) 4.000  
TOTAL 60.000»